Go fitlha jaanong, mo hisitoring ga go ise go ke go direge gore go nne le setšhaba se se lekalekanang se Wells a neng a se akanya. Batho ga ba lekane gotlhelele, mme go tlhaola batho ka maemo e sa ntse e le bothata jo bogolo mo setšhabeng. A go tlhaola batho jalo go ile ga dira gore setšhaba sotlhe se solegelwe molemo? Nnyaa. Dithulaganyo tsa go tlhaola batho ka maemo di kgaoganya batho, mme seo se dira gore go nne le lefufa, letlhoo, mahutsana le go tshololwa ga madi a le mantsi. Kgopolo e e kileng ya bo e le teng ya go itseela kwa godimo ga basweu mo dinageng tsa Afrika, Amerika Bokone le Australia e ile ya tlisetsa batho ba e seng basweu masetlapelo—go akaretsa le go gailwa ga morafe wa Ba-Aborigine kwa Van Diemen’s Land (e jaanong e leng Tasmania). Kwa Yuropa, go tlhaola Bajuda ka gore ke batho ba maemo a a kwa tlase ke gone go ileng ga baka Polao ya Kgailo. Go huma thata ga setlhopha se se busang le go sa kgotsofala ga batho ba maemo a a kwa tlase le ba maemo a a fa gare e ne ya nna mabaka a a neng a dira gore go nne le Phetogo e Kgolo ya kwa Fora ya lekgolo la bo18 la dingwaga le Phetogo e Kgolo ya Ba-Bolshevik mo lekgolong la bo20 la dingwaga kwa Russia.